《射虎行赠射虎人》
元代·郭钰

昨日射虎南山颠，悲风萧萧眼力穿。今日射虎北山下，虎血溅力山路夜。

朝朝射虎无空归，家人望断孤云飞。度岭踰山弓力健，虎肉共分不辞远。

府司帖下问虎皮，高枕髑髅醉不知。虎昔咆哮百兽走，一死宁知在君手。

鼻端出火耳生风，拔剑起舞气如虹。昨夜空村见渔火，牛羊不牧犬长卧。

作诗赠君毛发寒，烦君为我谢上官。君不见昔日刘昆称长者，虎北渡河不须射。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。